Dié skoonheid, wat in 1978 as Suid-Afrika se eerste Mej. Heelal gekroon is, het op die dag van die operasie verklap dat sy al vir ’n rukkie van die kanker weet en bang is hoe die operasie haar voorkoms sal verander.
"Ek is vol hoop dat die ergste verby is, mits hulle al die kanker kon verwyder," het sy ná die operasie aan Huisgenoot vertel.
"Vergewe my omdat ek nie foto's van myself vir ’n wyle gaan deel nie. Ek sal ou foto's deel tot ek die moed bymekaar kan skraap om weer voor ’n kamera te verskyn," het Margaret aanvanklik Donderdag op Facebook gesê.
"Ons is ’n generasie wat die son aanbid het, wat in die hartjie van die middag uitgegaan het en olyfolie op ons lywe gesmeer het juis sodat ons kon brand. Deesdae is ons meer opgelese en ek sorg baie goed vir my vel," skryf Margaret.
Die 59-jarige is nou trots daarop dat sy ’n kampvegter vir voorsorgmaatreëls kan wees en haar storie met die jeug te deel om hulle te waarsku om produkte te gebruik wat ook hul vel sal beskerm.
Margaret wil ander kankerlyers bemoedig om met moed en nuwe uithouvermoë die stryd te veg, en is dankbaar vir “Suid-Afrikaners se hartlikheid en gebede” wat sy ervaar het.